
Uznesenie Krajský súd v Žiline v právnej veci žalobcu: J. Z., nar. XX.XX.XXXX, trvale bytom L. č. XXX/XX, P. G., t. č. v ÚVTOS a ÚVV Leopoldov, so sídlom Gucmanova 19/670, Leopoldov, proti žalovanému: ÚVTOS a ÚVV Leopoldov, so sídlom Gucmanova 19/670, Leopoldov, v konaní o preskúmanie zákonnosti rozhodnutia žalovaného č. ÚVTOS a ÚVV-2-217/21-2-15 zo dňa 21.09.2015, takto
r o z h o d o l :
Vec p o s t u p u j e miestne príslušnému Krajskému súdu v Trnave.
o d ô v o d n e n i e :
Žalobou zo dňa 24.11.2015 domáhal sa žalobca zrušenia rozhodnutia žalovaného v rade 1/ ÚVTOS a ÚVV Leopoldov č. k. ÚVTOS a ÚVV-2-217/21-2-15 zo dňa 21.09.2015, ďalej žalovaného v rade 2/ ÚVTOS so sídlom Floriánska 18, Košice č. k. ÚVV a ÚVTOS-12-209/21c-2015 zo dňa 24.09.2015 a žalovaného v rade 3/ Generálne riaditeľstvo ZVJS so sídlom v Bratislave č. k. GRZVJS-4-1081/21-2015 zo dňa 30.10.2015.
Uznesením Krajského súdu v Žiline č. k. 20S/202/2015-17 zo dňa 07.12.2015 boli z pôvodného konania sp. zn. 20S/202/2015 vylúčené na samostatné konania veci týkajúce sa preskúmania zákonnosti rozhodnutia žalovaného v rade 2/ č. ÚVV a ÚVTOS-12-209/21c-2015 zo dňa 24.09.2015 a žalovaného v rade 3/ č. k. GRZVJS-4-1081/21-2015 zo dňa 30.10.2015.
Predmetom prieskumu v konaní na Krajskom súde v Žiline pod sp. zn. 20S/202/2015 zostalo rozhodnutie žalovaného Ústavu na výkon trestu odňatia slobody a Ústavu na výkon väzby so sídlom v Leopoldove č. k. ÚVTOS a ÚVV-2-217/21-2-15 zo dňa 21.09.2015.
Predtým ako Krajský súd v Žiline pristúpil k meritórnemu prejednaniu žaloby, skúmal, či sú splnené procesné podmienky na vedenie konania pred Krajským súdom v Žiline.
Konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia (§ 11 ods. 1 O.s.p. v spojení s § 246c ods. 1 veta prvá O.s.p.).
Podľa § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak.
Podľa § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa.
Na to, aby bol vo veci miestne príslušný Krajský súd v Žiline je potrebné, aby v jeho obvode mal sídlo správny orgán, ktorého rozhodnutie a postup sa preskúmava, alebo ak by išlo o rozhodnutie orgánu s pôsobnosťou pre celé územie Slovenskej republiky, aby v obvode tohto súdu mal všeobecný súd navrhovateľ.
Krajský súd v Žiline konštatuje, že v danom prípade žalovaný je Ústav na výkon trestu odňatia slobody a Ústav na výkon väzby Leopoldov. Takto označený žalovaný nie je orgánom verejnej správy s pôsobnosťou pre celé územie Slovenskej republiky, keďže v rámci jemu zverenej právomoci v zmysle špeciálnej právnej úpravy (z.č. 475/2005 Z.z. v znení neskorších predpisov) oprávnený orgán rozhoduje o právach a povinnostiach osôb vo výkone trestu odňatia slobody podľa miesta, v ktorom odsúdený vykonáva trest alebo miesta, v ktorom nastala skutočnosť rozhodná pre začatie konania (§ 97b cit. zákona) resp. rozhoduje v rámci kompetencie podľa vyhl. č. 368/2008 Z.z.
Z uvedeného vyplýva, že niet dôvodu posudzovať miestnu príslušnosť súdu podľa § 246a ods. 1 veta druhá O.s.p., teda podľa všeobecného súdu žalobcu, t. j. podľa jeho bydliska.
V danom prípade sa miestna príslušnosť posudzuje podľa § 246a ods. 1 veta prvá O.s.p., t. j. podľa sídla žalovaného, ktorého sídlo je v obvode Krajského súdu v Trnave.
Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu.
Krajský súd v Žiline konštatuje, že tento súd nie je miestne príslušný na prejednanie veci, a preto uznesením v zmysle § 250d ods. 2 O.s.p. postúpil vec príslušnému súdu, ktorým je Krajský súd v Trnave.
Poučenie:
Proti tomuto uzneseniu n i e j e p r í p u s t n é odvolanie.
V Žiline, dňa 20. januára 2016
JUDr. Jana Martinčeková predsedníčka senátu
Za správnosť vyhotovenia: Miriama Talapková

